Клуб прыказчыкаў (Растоў-на-Доне)

Клуб прыказчыкаў — будынак у Растове-на-Доне, пабудаваны ў 1899 годзе для «Таварыства Узаемнага Крэдыту прыказчыкаў Растова-на-Доне». У красавіку 1918 года ў гэтым будынку праходзіў I з'езд Саветаў Данской рэспублікі. Клуб прыказчыкаў мае статус аб'екта культурнай спадчыны федэральнага значэння. У наш час будынак не эксплуатуецца і знаходзіцца ў дрэнным стане. Плануецца правядзенне рэстаўрацыйных прац.

 Гісторыя 
«Таварыства Узаемнага Крэдыту прыказчыкаў Растова-на-Доне» было ўтворана ў 1871 годзе. У канцы 1880-х гадоў Таварыства прыняло рашэнне пра будаўніцтва ўласнага будынка. У 1890-х гадах пачалося будаванне каменнага трохпавярховага будынка ў квартале паміж вуліцамі Цемерніцкай і Казанскай (цяпер вул. Серафімовіча). Будаўніцтва вялося пад наглядам гарадскога архітэктара Уладзіміра Карпавіча Шкітко. У 1899 годзе будынак быў дабудаваны, і ў ім размясцілася кіраванне Таварыства. Аздабленчыя працы праводзіліся да 1902 года.

Напачатку XX стагоддзі ў клубе часта праходзілі балі, маскарады, калядныя і велікодныя вечары. У клубе выступалі з гастролямі Фёдар Шаляпін і Сяргей Рахманінаў. У 1912 годзе да будынка быў прыбудаваны новы корпус з двухсвятловай глядзельнай залай, што выходзіць фасадам на Цемерніцкую вуліцу.

9—14 красавіка 1918 года ў будынку клуба прыказчыкаў праходзіў I з'езд Саветаў Данской рэспублікі, у якім узялі ўдзел больш 800 чалавек. У 1920-х гадах у памяшканнях былога клуба прыказчыкаў размясціўся Дом Чырвонай арміі. 23 лістапада 1927 года тут выступаў паэт Уладзімір Маякоўскі. З сярэдзіны 1930-х гадоў будынак займаў «Тэатр музычнай камедыі». У 1934—1935 гадах будынак быў часткова рэканструяваны: перабудоўваўся дах глядзельнай залы і ўмацоўваўся падмурак.

У сярэдзіне 1950-х гадоў праводзіўся капітальны рамонт будынка. У 1957 годзе была збудавана цагляная прыбудова, выкананая ў стылістыцы асноўнага будынка. Да пачатку 1990-х гадоў будынак знаходзіўся ў прадаварыйным стане. У 2000 годзе трупа «Тэатра музычнай камедыі» пераехала ў новы будынак, і з тых часоў будынак былога клуба прыказчыкаў не эксплуатаваўся. 

 Архітэктура 
Каменны будынак клуба прыказчыкаў мае тры паверхі і склеп. У пабудовы складаная канфігурацыя ў плане, ёсць невялікі ўнутраны двор. Фасад 1899 года пабудовы выходзіць на вуліцу Серафімовіча, а корпус 1912 года пабудовы — на Цемерніцкую вуліцу. Парадны ўваход размешчаны з боку вуліцы Серафімовіча.

Фасад па вуліцы Серафімовіча выкананы ў стылістыцы неакласічнага кірунку эклектыкі. У кампазіцыі асіметрычнага фасада вылучаюцца дзве раскрапоўкі з лапаткамі. Першы паверх аформлены рустам. Ярусная структура будынка падкрэсліваецца формай і дэкорам вокнаў. На першым паверсе яны аформлены ліштвамі і дэкаратыўнымі замкамі. Вокны верхніх паверхаў дэкараваны трохвугольнымі сандрыкамі. Фасад завяршаецца трохчасткавым карнізам.

Фасад, што выходзіць на Цемерніцкую вуліцу, аформлены ў стылі мадэрн. Першы паверх руставаны, вокны другога паверха маюць прамавугольную форму, а вокны трэцяга паверха зроблены ў форме люнетаў, апраўленых архівольтамі. Цэнтральная частка фасада вылучана чатырма трохчвартковымі калонамі. Верхняя частка фасада дэкаравана разеткамі і геаметрычнымі ўстаўкамі.

Катэгорыя:Растоў-на-Доне